ശ്രീമദ് ഭാഗവതം (മൂലം) / ദശമഃ സ്കന്ധഃ (ഉത്തരാർദ്ധഃ) (സ്കന്ധം 10 ഉത്തരാർദ്ധം) / അദ്ധ്യായം 77


ശ്രീമദ് ഭാഗവതം (മൂലം) / ദശമഃ സ്കന്ധഃ (പൂർവ്വാർദ്ധഃ) (സ്കന്ധം 10 ഉത്തരാർദ്ധം) / അദ്ധ്യായം 77 

ശ്രീശുക ഉവാച

സ തൂപസ്പൃശ്യ സലിലം ദംശിതോ ധൃതകാർമ്മുർമുകഃ ।
നയ മാം ദ്യുമതഃ പാർശ്വം വീരസ്യേത്യാഹ സാരഥിം  ॥ 1 ॥ 

വിധമന്തം സ്വസൈന്യാനി ദ്യുമന്തം രുക്മിണീസുതഃ ।
പ്രതിഹത്യ പ്രത്യവിധ്യന്നാരാചൈരഷ്ടഭിഃ സ്മയൻ  ॥ 2 ॥ 

ചതുർഭിശ്ചതുരോ വാഹാൻ സൂതമേകേന ചാഹനത് ।
ദ്വാഭ്യാം ധനുശ്ച കേതും ച ശരേണാന്യേന വൈ ശിരഃ  ॥ 3 ॥ 

ഗദസാത്യകിസാംബാദ്യാ ജഘ്നുഃ സൌഭപതേർബ്ബലം ।
പേതുഃ സമുദ്രേ സൌഭേയാഃ സർവ്വേ സഞ്ഛിന്നകന്ധരാഃ  ॥ 4 ॥ 

ഏവം യദൂനാം ശാല്വാനാം നിഘ്നതാമിതരേതരം ।
യുദ്ധം ത്രിണവരാത്രം തദഭൂത് തുമുലമുൽബണം  ॥ 5 ॥ 

ഇന്ദ്രപ്രസ്ഥം ഗതഃ കൃഷ്ണ ആഹൂതോ ധർമ്മസൂനുനാ ।
രാജസൂയേഽഥ നിർവൃത്തേ ശിശുപാലേ ച സംസ്ഥിതേ  ॥ 6 ॥ 

കുരുവൃദ്ധാനനുജ്ഞാപ്യ മുനീംശ്ച സസുതാം പൃഥാം ।
നിമിത്താന്യതിഘോരാണി പശ്യൻ ദ്വാരവതീം യയൌ  ॥ 7 ॥ 

ആഹ ചാഹമിഹായാത ആര്യമിശ്രാഭിസംഗതഃ ।
രാജന്യാശ്ചൈദ്യപക്ഷീയാ നൂനം ഹന്യുഃ പുരീം മമ  ॥ 8 ॥ 

വീക്ഷ്യ തത്കദനം സ്വാനാം നിരൂപ്യ പുരരക്ഷണം ।
സൌഭം ച ശാല്വരാജം ച ദാരുകം പ്രാഹ കേശവഃ  ॥ 9 ॥ 

രഥം പ്രാപയ മേ സൂത ശാല്വസ്യാന്തികമാശു വൈ ।
സംഭ്രമസ്തേ ന കർത്തവ്യോ മായാവീ സൌഭരാഡയം  ॥ 10 ॥ 

ഇത്യുക്തശ്ചോദയാമാസ രഥമാസ്ഥായ ദാരുകഃ ।
വിശന്തം ദദൃശുഃ സർവ്വേ സ്വേ പരേ ചാരുണാനുജം  ॥ 11 ॥ 

ശാല്വശ്ച കൃഷ്ണമാലോക്യ ഹതപ്രായബലേശ്വരഃ ।
പ്രാഹരത്കൃഷ്ണസൂതായ ശക്തിം ഭീമരവാം മൃധേ  ॥ 12 ॥ 

താമാപതന്തീം നഭസി മഹോൽകാമിവ രംഹസാ ।
ഭാസയന്തീം ദിശഃ ശൌരിഃ സായകൈഃ ശതധാച്ഛിനത്  ॥ 13 ॥ 

തം ച ഷോഡശഭിർവ്വിദ്ധ്വാ ബാണൈഃ സൌഭം ച ഖേ ഭ്രമത് ।
അവിധ്യച്ഛരസന്ദോഹൈഃ ഖം സൂര്യ ഇവ രശ്മിഭിഃ  ॥ 14 ॥ 

ശാല്വഃ ശൌരേസ്തു ദോഃ സവ്യം സശാർങ്ഗം ശാർങ്ഗധന്വനഃ ।
ബിഭേദ ന്യപതദ്ധസ്താച്ഛാർങ്ഗമാസീത്തദദ്ഭുതം  ॥ 15 ॥ 

ഹാഹാകാരോ മഹാനാസീദ്ഭൂതാനാം തത്ര പശ്യതാം ।
വിനദ്യ സൌഭരാഡുച്ചൈരിദമാഹ ജനാർദ്ദനം  ॥ 16 ॥ 

യത്ത്വയാ മൂഢ നഃ സഖ്യുർഭ്രാതുർഭാര്യാ ഹൃതേക്ഷതാം ।
പ്രമത്തഃ സ സഭാമധ്യേ ത്വയാ വ്യാപാദിതഃ സഖാ  ॥ 17 ॥ 

തം ത്വാദ്യ നിശിതൈർബ്ബാണൈരപരാജിതമാനിനം ।
നയാമ്യപുനരാവൃത്തിം യദി തിഷ്ഠേർമ്മമാഗ്രതഃ  ॥ 18 ॥ 

ശ്രീഭഗവാനുവാച

വൃഥാ ത്വം കത്ഥസേ മന്ദ ന പശ്യസ്യന്തികേഽന്തകം ।
പൌരുഷം ദർശയന്തി സ്മ ശൂരാ ന ബഹുഭാഷിണഃ  ॥ 19 ॥ 

ഇത്യുക്ത്വാ ഭഗവാഞ്ഛാല്വം ഗദയാ ഭീമവേഗയാ ।
തതാഡ ജത്രൌ സംരബ്ധഃ സ ചകമ്പേ വമന്നസൃക്  ॥ 20 ॥ 

ഗദായാം സന്നിവൃത്തായാം ശാല്വസ്ത്വന്തരധീയത ।
തതോ മുഹൂർത്ത ആഗത്യ പുരുഷഃ ശിരസാച്യുതം ।
ദേവക്യാ പ്രഹിതോഽസ്മീതി നത്വാ പ്രാഹ വചോ രുദൻ  ॥ 21 ॥ 

കൃഷ്ണ കൃഷ്ണ മഹാബാഹോ പിതാ തേ പിതൃവത്സല ।
ബദ്ധ്വാപനീതഃ ശാല്വേന സൌനികേന യഥാ പശുഃ  ॥ 22 ॥ 

നിശമ്യ വിപ്രിയം കൃഷ്ണോ മാനുഷീം പ്രകൃതിം ഗതഃ ।
വിമനസ്കോ ഘൃണീ സ്നേഹാദ്ബഭാഷേ പ്രാകൃതോ യഥാ  ॥ 23 ॥ 

കഥം രാമമസംഭ്രാന്തം ജിത്വാജേയം സുരാസുരൈഃ ।
ശാല്വേനാൽപീയസാ നീതഃ പിതാ മേ ബലവാൻ വിധിഃ  ॥ 24 ॥ 

ഇതി ബ്രുവാണേ ഗോവിന്ദേ സൌഭരാട് പ്രത്യുപസ്ഥിതഃ ।
വസുദേവമിവാനീയ കൃഷ്ണം ചേദമുവാച സഃ  ॥ 25 ॥ 

ഏഷ തേ ജനിതാ താതോ യദർത്ഥമിഹ ജീവസി ।
വധിഷ്യേ വീക്ഷതസ്തേഽമുമീശശ്ചേത്പാഹി ബാലിശ  ॥ 26 ॥ 

ഏവം നിർഭർത്സ്യ മായാവീ ഖഡ്ഗേനാനകദുന്ദുഭേഃ ।
ഉത്കൃത്യ ശിര ആദായ ഖസ്ഥം സൌഭം സമാവിശത്  ॥ 27 ॥ 

     തതോ മുഹൂർത്തം പ്രകൃതാവുപപ്ലുതഃ
        സ്വബോധ ആസ്തേ സ്വജനാനുഷംഗതഃ ।
    മഹാനുഭാവസ്തദബുധ്യദാസുരീം 
        മായാം സ ശാല്വപ്രസൃതാം മയോദിതാം  ॥ 28 ॥ 

    ന തത്ര ദൂതം ന പിതുഃ കളേബരം 
        പ്രബുദ്ധ ആജൌ സമപശ്യദച്യുതഃ ।
    സ്വാപ്നം യഥാ ചാംബരചാരിണം രിപും 
        സൌഭസ്ഥമാലോക്യ നിഹന്തുമുദ്യതഃ  ॥ 29 ॥ 

ഏവം വദന്തി രാജർഷേ ഋഷയഃ കേ ച നാന്വിതാഃ ।
യത് സ്വവാചോ വിരുധ്യേത നൂനം തേ ന സ്മരന്ത്യുത  ॥ 30 ॥ 

ക്വ ശോകമോഹൌ സ്നേഹോ വാ ഭയം വാ യേഽജ്ഞസംഭവാഃ ।
ക്വ ചാഖണ്ഡിതവിജ്ഞാനജ്ഞാനൈശ്വര്യസ്ത്വഖണ്ഡിതഃ  ॥ 31 ॥ 

    യത്പാദസേവോർജ്ജിതയാഽഽത്മവിദ്യയാ 
        ഹിന്വന്ത്യനാദ്യാത്മവിപര്യയഗ്രഹം ।
    ലഭന്ത ആത്മീയമനന്തമൈശ്വരം 
        കുതോ നു മോഹഃ പരമസ്യ സദ്ഗതേഃ  ॥ 32 ॥ 

    തം ശസ്ത്രപൂഗൈഃ പ്രഹരന്തമോജസാ 
        ശാല്വം ശരൈഃ ശൌരിരമോഘവിക്രമഃ । 
    വിദ്ധ്വാച്ഛിനദ് വർമ്മ ധനുഃ ശിരോമണിം 
        സൌഭം ച ശത്രോർഗ്ഗദയാ രുരോജ ഹ  ॥ 33 ॥ 

    തത്കൃഷ്ണഹസ്തേരിതയാ വിചൂർണ്ണിതം 
        പപാത തോയേ ഗദയാ സഹസ്രധാ ।
    വിസൃജ്യ തദ്ഭൂതലമാസ്ഥിതോ ഗദാ-
        മുദ്യമ്യ ശാല്വോഽച്യുതമഭ്യഗാദ് ദ്രുതം  ॥ 34 ॥ 

    ആധാവതഃ സഗദം തസ്യ ബാഹും 
        ഭല്ലേന ഛിത്ത്വാഥ രഥാംഗമദ്ഭുതം ।
    വധായ ശാല്വസ്യ ലയാർക്കസന്നിഭം 
        ബിഭ്രദ്ബഭൌ സാർക്ക ഇവോദയാചലഃ  ॥ 35 ॥ 

    ജഹാര തേനൈവ ശിരഃ സകുണ്ഡലം 
        കിരീടയുക്തം പുരുമായിനോ ഹരിഃ ।
    വജ്രേണ വൃത്രസ്യ യഥാ പുരന്ദരോ 
        ബഭൂവ ഹാഹേതി വചസ്തദാ നൃണാം  ॥ 36 ॥ 

തസ്മിൻ നിപതിതേ പാപേ സൌഭേ ച ഗദയാ ഹതേ ।
നേദുർദ്ദുന്ദുഭയോ രാജൻ ദിവി ദേവഗണേരിതാഃ ।
സഖീനാമപചിതിം കുർവ്വൻ ദന്തവക്ത്രോ രുഷാഭ്യഗാത്  ॥ 37 ॥